Tudi o komentatorjih blogov

Življenje ljudi je preveč kompleksno, da bi ga stlačili v teh (nekaj) pravnih norm, ki jih poznamo. Preveč je raznoliko, pestro, samosvoje in vsakdo ima svojega.

Kategorija: Kolumna | Datum objave: Monday, 2. 04. 2007 | Avtor: Benjamin Lesjak

V novih okoljih so odnosi med posamezniki toliko bolj zapleteni, še posebej, ko vstopimo v virtualni svet, internet, ki bi naj bil preslikava realnega, pravzaprav pa se z njim prepleta in staplja.

Obdobje anonimnosti na internetu je minilo. Res je, da obstajajo tehnike in možnosti postati »duh« na internetu, ampak nekje ste ali boste pustili vašo sled, ki bo iskalca pripravljala do vas. Sploh, ker je večina uporabnikov interneta informacijsko nepismena, je ideja »skriti se na internetu« utopična in velika večina meni, da se bodo z namišljenim vzdevkom in namišljeno e-pošto uspešno skrila in počela »stvari« na internetu. Vse je možno poiskati. Od spremembe zakonodaje ZEKom (Zakon o elektronskih komunikacijah) povsem legalno za dve leti nazaj.

S pojavom vsebin na spletu oziroma na blogu imamo opravka s ponudniki vsebine (content), gostovanja (host) in dostopa (access provider). Blogerji odgovarjajo za svoje zapise kot ponudniki vsebine, prav tako odgovarjajo pod posebnimi pogoji njihovi gostitelji, zelo težko bi odgovornost za zapisano v blogu naprtili tudi ponudnikom dostopa do interneta (ampak tudi to je možno).

Kdo zavzame kakšno vlogo, ko se ob zapisu na blogu pojavi še komentar? Na zanimivih blogih se kdaj pojavi tudi 100 in več komentarjev. Kdo sedaj odgovarja za te zapisane komentarje? Avtor komentarja je za zapisano nedvomno odgovoren v prvi vrsti sam. Ampak ne moremo ga označili kot ponudnika vsebine, kajti zapisanega komentarja nima pod nadzorom. To vsebino ima pod nadzorom bloger, ki lahko sporne komentarje umakne. Ali s tem krši komentatorjevo svobodo do izražanja?

Menim, da ne, kajti bloger sam odgovarja za vsebino in če presodi, da je zapis sporen, ga bo umaknil. Bloger običajno dnevno oziroma na nekaj dni pregleduje komentarje na zapise v lastnem blogu in menim, da če med njimi opazi spornega, ga je dolžan umakniti. Upam si trditi, da je bloger dolžan redno pregledovati komentarje morebitne sporne vsebine, ki bi utegnile prizadeti tretjega, kajti on je tisti, ki ima nadzor nad celotnim blogom vključno komentarji. Komentator si namreč po objavi komentarja ne more več premisliti in komentarja umakniti, ampak mora za to prositi lastnika bloga.

Gostitelj bloga za razliko od blogerja ni dolžan pregledovati vsebin, kajti na njegovih »diskih« se običajno nahajajo veliko število zapisov s komentarji. Gostitelj odgovarja za vsebino komentarja v tistem primeru, ko je bil opozorjen na sporno vsebino in ne ukrepa, npr. tako da vsebino (zapis na blogu in/ali komentar) umakne.

Kaj storiti v primeru, če je komentator anonimen, bloger anonimen, gostitelj bloga nekje neznano ipd. Z nekaj iskanja sledi v prometnih podatkih in predvsem zaradi informacijske nepismenosti posameznikov se z nekaj truda hitro poveže kdo je kdaj kaj zapisal. To smo rešili že v drugem odstavku.

Večji problem vidim v kompleksnosti čudovitega življenja in povsem vsebinskih vprašanjih.

Ali je v konkretnem primeru komentator resnično zapisal sporen komentar, ki ga bloger ne bi smel odstraniti? Je bloger res dolžan pregledovati komentarje in kako pogosto? Je z zapisom bloger resnično prizadel pravice drugega? Ali so ob spornem zapisu na blogu komentarji tudi sporni, čeprav so povsem nedolžni? Katera pravica je močnejša, koga naj varuje: pisca ali opisanega? Kako je v primerih, ko več blogerjev ureja en blog? Vprašanj je še in še.

O njih bodo sodišča šele odločala in dejstvo je, da (tudi) na svetovnem spletu ni enoličnih in šolskih odgovorov.